b'\n_START_ARTICLE_\nTubulin\n_START_PARAGRAPH_\nTubulin je poglavitna beljakovina v mikrotubulih; spada v dru\xc5\xbeino globularnih beljakovin. Posamezna molekula ima molekulsko maso okoli 55 kDa. Mikrotubule sestavljajo dimeri \xce\xb1- in \xce\xb2-podenot tubulina. Obe podenoti sta rahlo kisli, njuna izoelektri\xc4\x8dna to\xc4\x8dka zna\xc5\xa1a okoli 5,2\xe2\x80\x935,8._NEWLINE_Za tubulin so dolgo domnevali, da je zna\xc4\x8dilen le za evkarionte, vendar se je nedavno izkazalo, da je beljakovina FtsZ, ki sodeluje pri delitvi prokariontskih celic, evolucijsko sorodna s tubulinom.\n_START_SECTION_\nTubulin \xce\xb1 in tubulin \xce\xb2\n_START_PARAGRAPH_\nV strukturi mikrotubulov sta dimera tubulina \xce\xb1 in tubulina \xce\xb2 vezana na GTP. Po vklju\xc4\x8ditvi dimera v molekulo mikrotubula lahko pride do hidrolize GTP-ja, vezanega na podenoto \xce\xb2, in nastane GDP. Ali je na podenoto \xce\xb2 vezan GTP ali GDP, vpliva na obstojnost dimera v velemolekuli mikrotubula. Dimeri, vezani na GTP, te\xc5\xbeijo k povezovanju v mikrotubule, medtem ko dimeri, vezani na GDP te\xc5\xbeijo k depolimerizaciji; torej je cikel vezave GTP-ja/GDP-ja odlo\xc4\x8dilen za dinami\xc4\x8dno nestabilnost mikrotubulov._NEWLINE_V \xc5\xbeiv\xc4\x8dnih celicah je prisotna posebna oblika podenote \xce\xb2, in sicer tubulin \xce\xb2 razreda III, ki je pogosto uporabljen kot specifi\xc4\x8dni identifikator za \xc5\xbeiv\xc4\x8dne celice.\n_START_SECTION_\nTubulin \xce\xb3\n_START_PARAGRAPH_\nNadalje je poznana tudi podenota \xce\xb3, ki pomembna za polarno orientacijo mikrotubulov, in jo najdemo zlasti v centromerah in v polih delitvenega vretena.\n_START_SECTION_\nTubulin \xce\xb4 in tubulin \xce\xb5\n_START_PARAGRAPH_\nTubulina delta (\xce\xb4) in epsilon (\xce\xb5) so na\xc5\xa1li v centriolih in najbr\xc5\xbe odigrata vlogo pri tvorbi delitvenega vretena v procesu mitoze, vendar sta slabo raziskana.\n_START_SECTION_\nFarmakologija\n_START_PARAGRAPH_\nTubulini so biolo\xc5\xa1ke tar\xc4\x8de za nekatera zdravila proti raku, in sicer za taksane (npr. paklitaksel) ter za alkaloide ro\xc5\xbenatega zimzelena (npr. vinblastin, vinkristin). Tudi kolhicin, ki se uporablja proti putiki, se ve\xc5\xbee na tubulin in prepre\xc4\x8di tvorbo mikrotubulov, kar zavira gibljivost nevtrofilcev, ki sicer pospe\xc5\xa1eno potujejo na prizadeto obmo\xc4\x8dje in pospe\xc5\xa1ujejo vnetje._NEWLINE_Tudi protiglivi\xc4\x8dna u\xc4\x8dinkovina grizeofulvin vpliva na tvorbo mikrotubulov in se zato uporablja v terapiji raka.'